ДУА “Палачанская сярэдняя школа Маладзечанскага раёна”

 Урок беларускай літаратуры ў 5 класе

**Тэма: Рыгор Барадулін “ Бацьку”. Роздум паэта пра трагічны лёс бацькі, памяць пра шматлікія ахвяры вайны.**

 Настаўніца беларускай мовы і літаратуры

 Шчуцкая Святлана Іванаўна

 Палачаны

 2015

Мэты ўрока:

 1. Забяспечыць засваенне ведаў вучняў аб лёсе паэта ў гады Вялікай Айчыннай вайны.

 2. Вучыць дзяцей аналізаваць верш; вызначаць яго асноўную ідэю.

 3. Развіваць звязную мову вучняў; вучыць выразна чытаць верш; выхоўваць у вучняў пачуццё патрыятызму; вучыць помніць пра ахвяры, якія панёс наш народ у гады Вялікай Айчыннай вайны.

 Ход урока

1. Арганізацыйны момант.

 Стварэнне сітуацыі для паспяховай працы на ўроку.

 Добры дзень, я вельмі рада нашай новай сустрэчы з вамі ў падарожжы па цудоўнай краіне Літаратуры. Хачу пажадаць, каб праца на ўроку была цікавай, змястоўнай і карыснай. Спадзяюся, што вы будзеце старанна працаваць, удумліва адказваць на пытанні, дапамагаць адзін аднаму ў авалодванні ведамі. Поспехаў вам, мае сябры,атрымайце на гэтым уроку адказы на ўсе пытанні, якія будуць узнікаць у вас у час нашай працы.

 2.Аб’яўленне тэмы ўрока і знаёмства з эпіграфам да ўрока.

 Эпіграф

Сорак пяты, ...Мы не бачылі,

Незабыўны год сорак пяты... Што плакалі

 ... О, як мы ляцелі - аднагодкі Толькі мільгалі пяты - Якіх сурова назвала

Насустрач бацькам жывым. Бязбацькавічамі вайна.

 Г. Бураўкін

3. Вучні фармулююць мэты ўрока самі.

Настаўнік абагульняе сказанае вучнямі.(Мы павінны прачытаць верш, прааналізаваць яго, вызначыць асноўную думку твора, зразумець, каму прысвечаны гэты верш).

4. Уступнае слова настаўніка пра жыццё Рыгора Барадуліна ў гады Вялікай Айчыннай вайны.

 Рыгор Барадулін – беларускі паэт. Нарадзіўся ён у 1935 годзе. Калі пачалася вайна, хлопчыку было 6 гадоў.

* Што вам вядома пра Вялікую Айчынную вайну?

 Адказы вучняў.

 Настаўнік абагульняе адказы вучняў. (Вайна пачалася 22 чэрвеня 1941 года,закончылася 9 мая 1945 года. Фашысцкая Германія была разгромлена. У гады вайны загінула шмат людзей. Ворагі знішчалі людзей,палілі вёскі і гарады. У полымі вайны загінуў кожны чацвёрты беларус).

 - У каго дзядуля або бабуля памятаюць падзеі Вялікай Айчыннай вайны? Індывідуальнае заданне.(Вучні самастойна рыхтавалі матэрыял і знаёмяць клас з ваеннай біяграфіяй дзядулі і бабулі).

Заданне класу. Паслухаць уважліва выступленні сяброў і адказаць на пытанне: Што вас больш за ўсе ўразіла ва ўспамінах сведкаў вайны?

Мы паслухаем успаміны дзядулі вучаніцы нашага класа Плотнікавай Вольгі:

- Майму дзядулю, калі пачалася вайна, было 12 гадоў. Ён расказваў, што жылі яны ціха і спакойна, але немцы ўсё разбурылі. Адбылося гэта так. Ноччу яны прачнуліся ад нейкага шуму. У хаце былі ўсе ўстрывожаны. Маці плакала. Па дарозе ехалі машыны, чулася нямецкая гутарка. Раніцай немцы пачалі рабаваць вёску. Яны забіралі коней, кароў, свіней і шукалі партызанаў, якія прыходзілі ў вёску. Часта партызаны заходзілі і да іх і начавалі ў лазні. Маці папярэджвала, каб яны нікому не гаварылі. Аднойчы прыехала машына, у якую сталі заганяць сілай людзей, асабліва моладзь. Усюды чуўся плач. Аб гэтым даведаліся партызаны. Яны ўвайшлі ў сяло,і завязаўся бой. Было шмат загінуўшых з аднаго і з другога боку. Але фашысты адступілі. Жыхары баяліся заставацца ў вёсцы, і ўсе пайшлі ў лес. Вярнуліся ў вёску толькі летам 1944 года.

А цяпер паслухаем успаміны бабулі яшчэ адной вучаніцы нашага класа Юрчанка Кацярыны:

 - Мая бабуля мне расказала вось што. Яна жыла да вайны ў Ляхавіцкім раёне. Ёй было 9 гадоў. У вёсцы пачалі гаварыць, што пачалася вайна. Яна не ведала, што такое вайна. Бацька растлумачыў, што гэта,калі чалавек чалавека забівае.Усіх мужчын з вёскі забралі на фронт. Пайшоў на фронт і іх тата. І вось яны пачулі, што немцы хутка будуць у вёсцы. Усе баяліся гэтай сустрэчы. Пачуўся стрэл. Бачаць – яны едуць на веласіпедах. Да іх у хату прыйшоў немец і крыкнуў: “ Яйкі, яйкі!”. На акне ляжала адно яечка, ён узяў і паказаў пальцамі, каб маці давала больш яек. Мама сказала, што больш няма. Тады немец ударыў яе вінтоўкай, выбег на вуліцу, злавіў курку і адкруціў ёй галаву.

 Аднойчы раніцай маці закрычала, што немцы акружаюць вёску. Хто з людзей уцякаў, у таго яны стралялі. У той раз немцы забілі іх суседку, дзяўчынку Кацю. Яна схавалася ў кустах бэзу, падышоў да яе немец і выстраліў.Кожны дзень яны жылі пад страхам, каб не прыйшлі немцы і не забілі іх. У іх не было чаго есці, бо немцы забралі карову і свіней. Яны вельмі чакалі вясну, каб хутчэй вырастала шчаўе, з якога маці варыла суп. Летам можна было з’есці ягадаў, грыбоў, яблыкаў. Бабуля доўга не магла зразумець, чаму, калі ў вёсцы загаварылі пра тое, што хутка будзе перамога, усе зноў плакалі. З вайны пачалі вяртацца мужчыны, а яны свайго бацьку так і не дачакаліся.

Адказы вучняў.

Настаўнік абагульняе адказы вучняў.( Найбольш уразіла, што немцы забівалі людзей, забіралі жывёлу, нішчылі людзей, палілі вёскі, хацелі захапіць нашу дзяржаву).

 5. Слова настаўніка.

 А зараз я раскажу вам пра Рыгора Барадуліна, і вы падумайце, якія падзеі паўплывалі на творчасць паэта, якая думка не пакідала паэта на працягу доўгага часу?

 Вясной 1941 года бацька Р.Барадуліна пасадзіў вяз – маленькае дрэўца. Паэт успамінае: “ Я памагаў трымаць дрэўца, роўнае на рост са мной. 22 чэрвеня пачалася вайна, бацька пайшоў у партызаны. А я ўсё паліваў і паліваў маленькі вяз. Нам двум выпала доля застацца расці.”

 У гады Вялікай Айчыннай вайны бацька паэта быў партызанам у брыгадзе Мельнікава (Ушацкі раён – вядомая партызанская зона).

 У 1941 годзе пачалася страшная блакада. Немцы акружалі партызанскую зону, усе людзі з вёсак пакінулі лес.” У лесе я згубіўся. Крычаў-крычаў: “Мама” – нікога. Закрычаў: “Куліна!” Мама знайшлася. З аўчаркамі немцы выгналі нас у вёску. Бацька загінуў. Пры адступленні немцы спалілі амаль усю вёску. Не загінуў ад пажару вяз, які пасадзіў бацька”,- успамінаў Рыгор Барадулін.

 Вайна закончылася. Многа было гора, але самае вялікае – туга па бацьку, адчуванне адзіноты, непапраўнай страты. Усе гэтыя пачуцці перажыў паэт. У 1962 годзе Р. Барадулін напісаў верш “Бацьку”.

 Адказы вучняў.

Абагульненне адказаў вучняў. (Рыгор Барадулін бачыў падзеі вайны на свае ўласныя вочы, ён разумеў, што ў вайну загінула шмат людзей, але самае страшнае для паэта – смерць бацькі. Ён увесь час думаў пра свайго бацьку і прысвяціў яму верш).

6. Зараз мы паслухаем верш Р. Барадуліна “Бацьку” і падумаем, аб чым гэты верш.Чытанне верша “Бацьку” падрыхтаваным вучнем ( індывідуальнае заданне).

Адказы вучняў.

Настаўнік абагульняе адказы вучняў.( Гэта верш не толькі пра бацьку паэта, а і пра ўсіх, хто загінуў у гады Вялікай Айчыннай вайны).

 Пытанне класу

* Якія пачуцці выклікаў у вас верш?

 Адказы вучняў.

Абагульненне настаўніка. (У нас верш выклікаў пачуццё суму, таму што бацька паэта не вярнуўся з вайны, а хлопчык яго чакаў. Яму вельмі хацелася ўбачыць бацьку, паразмаўляць з ім, параіцца).

7. Работа з класам. Для таго, каб прааналізаваць верш, трэба падзяліць яго на сэнсавыя часткі.

 Дзяленне верша на часткі. Запіс загалоўкаў у сшытак.

 1,2 - смутак сына па бацьку, сустрэча з якім не адбылася

 3-7 - споведзь-прызнанне хлапчука-сына

 8-9 – смутак дарослага сына па бацьку

 8. Работа па групах. (Для развіцця камунікатыўных уменняў вучняў).

Заданні для першай групы:

Прачытайце два першыя радкі верша:

 Не выйшаў ты і ў гэты раз

 Мяне спаткаць, паднесці рэчы…

Адкажыце на пытанні:

* Чаму герой верша гаворыць менавіта так?

Адказы вучняў.

Абагульненне настаўніка. (Хлопчык стаў дарослым чалавекам. Ён прыехаў да маці. Але ў яго і цяпер не знік боль па загінуўшым бацьку. Яму і цяпер вельмі хацелася б, каб яго сустрэлі абое: маці і бацька).

* Якая роля вяза ў вершы?

Адказы вучняў.

Абагульненне настаўніка. (Хлопчык успомніў, як яны з бацькам пасадзілі вяз. За гэты час дрэўца вырасла. Вяз крануў яго за плечы. І аўтар на момант адчуў бацькоўскую ласку).

Заданні для другой групы:

 Адкажыце на пытанні:

* Як герой рыхтаваўся да сустрэчы з бацькам?

Адказы вучняў.Абагульненне настаўніка. (Хлопчык сустракаў кожную калону з ахапкам кветак. Ён чакаў звароту дарагога чалавека).

* У каго хацелася хлопчыку заўсёды знайсці падтрымку?

Адказы вучняў.

Абагульненне настаўніка. (Хлопчыку хацелася заўсёды знайсці падтрымку ў бацькі).

* Як вы разумееце словы:

 “ Маці маладосць

 Глыбей заворвалі маршчыны.

Адказы вучняў.

Абагульненне настаўніка. (Праходзілі гады.Маці старылася. Хлопчык станавіўся дарослым).

Заданні для трэцяй групы:

 Адкажыце на пытанні:

* Які настрой дарослага чалавека перадае аўтар?

Адказы вучняў.

Абагульненне настаўніка. (У голасе дарослага чалавека чуецца сум, роздум, шкадаванне, што бацька не можа ўбачыць, што ў яго вырас добры сын. Бацька мог бы ганарыцца ім, але ён не ведае гэтага).

* Якое пачуццё авалодвае паэтам, калі ён гаворыць:

“ А шапку я заўжды здыму

 Перад магілай невядомай?”

Адказы вучняў.

Абагульненне настаўніка. (Ім авалодвае пачуццё сыноўняй любві і павагі да бацькі і ўсіх,хто загінуў на вайне).

8. Фізкультхвілінка.

Доўга цягнецца ўрок,

Вы маглі стаміцца.

Каб не сапсаваўся зрок,

Трэба нам спыніцца.

І гімнастыку для вачэй

Патрэбна выканаць хутчэй.

9.Выступленне груп.

10.Выстаўленне адзнак за работу на ўроку.

11. Абагульняючая работа па вершы:

 - Прачытайце радкі верша, якія сведчаць аб тым, што мінула шмат год пасля вайны.

Адказы вучняў.

Абагульненне настаўніка.

(Не выйшаў ты і ў гэты раз

Мяне спаткаць, паднесці рэчы…)

 - Якімі словамі інакш можна было перадаць гэту думку?

Адказы вучняў.

Абагульненне настаўніка. (Прайшлі гады, а памяць аб бацьку жыве).

 - Як вы сфармулюеце ідэю верша?

Адказы вучняў.

Абагульненне настаўніка. (Пасля Вялікай Айчыннай вайны мінула шмат часу, але мы павінны помніць пра тых, хто загінуў. Мы павінны зрабіць усё, каб гэты жудасны час не паўтарыўся).

* Чаму нас сёння так хвалююць творы аб вайне?

Адказы вучняў.

Абагульненне настаўніка. (З твораў мы даведваемся аб гістарычным мінулым нашай Радзімы. Вайна для нас сёння не толькі боль мінулага, горкая памяць – гэта скарб нашых сэрцаў).

12. Слова настаўніка:

 А зараз звернемся зноў да эпіграфа. Каго аўтар называе бязбацькавічамі і чаму?

Адказы вучняў.

Абагульненне настаўніка. (Аўтар называе бязбацькавічамі тых, чые бацькі загінулі на вайне, дзяцей гадавалі адны маці).

13. Рэфлексія.

Рэфлексія па С.С.Кашлеву, метад “Чатыры вуглы”

 Чатыры лісты паперы рознага колеру (чырвоны, сіні, зялёны, жоўты) замацаваны ў кожным вугле класа так, каб яны былі добра бачны ўсім вучням. Настаўнік прапануе дзецям пытанні, на якія яны павінны адказаць, перамяшчаючыся ў пэўны вугал класа, адпаведна адказу на пытанне.

1. Якую пару года вы лепш за ўсё любіце?

Чырвоны колер – лета

Жоўты колер - восень

Зялёны колер – вясна

Сіні колер – зіма

2.Які ў вас настрой у канцы ўрока?

Чырвоны колер – вельмі добры

Жоўты колер - добры

Зялёны колер – не вельмі добры

Сіні колер – дрэнны

3. Як вы засвоілі матэрыял урока?

Чырвоны колер - нічога не зразумеў

Жоўты колер - менш зразумеў, чым не зразумеў

Зялёны колер - зразумеў амаль усё

Сіні колер – зразумеў усё

4. Чаму вы працавалі сёння на ўроку?

Чырвоны колер - усе працавалі, і я працаваў

Жоўты колер - каб атрымаць веды

Зялёны колер - каб атрымаць добрую адзнаку

Сіні колер – прымушалі, вось і працаваў

14. Дамашняе заданне.

 1 узровень – навучыцца выразна чытаць верш Р. Барадуліна “Бацьку” і адказаць на пытанні.

 2 узровень – вывучыць верш Р. Барадуліна “Бацьку” на памяць .

 3 узровень – напісаць сачыненне “Ля помніка воінам-вызваліцелям”.